Bejaarde wat vroeër in tehuis gestamp is, kry beroerteElize Devenish (79) het na die val boonop ‘n beroerte gehad. (Foto: verskaf) Die 79-jarige vrou van Bloemfontein wat haar hand ernstig beseer het toe ŉ tehuiswerker haar omgestamp het, het boonop ŉ beroerte gehad. Elize Devenish, ŉ inwoner van die Ons Tuiste-oord vir bejaardes in Bloemfontein, is verlede maand ernstig beseer toe ŉ kombuiswerker haar in die eetsaal van die tehuis in ŉ onderonsie gestamp het. Devenish het ŉ hele ruk lank hulpeloos op die vloer gelê terwyl die werker met haar take aangegaan het. ŉ Verpleegkundige, wat ook in die eetsaal aangekom het, het Devenish óók ŉ ruk lank só laat lê voordat sy eindelik opgehelp is. Albei werkers is intussen afgedank. Die kombuiswerker, Cynthia Lebea (55), word ook strafregtelik vervolg. Charl, Devenish se seun, het gesê sy ma is verlede naweek in die Mediclinic in die stad opgeneem, nadat sy van buikpyn gekla het. ŉ Sonar het gewys Devenish het galstene en dit is die afgelope week verwyder. Devenish moes op die dag waarop die voorval by die tehuis gebeur het, ŉ neuroloog besoek, maar kon weens haar besering nie dié afspraak nakom nie. Intussen het Charl gevra dat ŉ neuroloog haar nou, terwyl sy in die hospitaal is, ondersoek. “Hy het gesê sy het iewers in die afgelope week of twee ŉ beroerte gehad,” sê Charl. Volgens hom is dit moeilik om met sekerheid te sê dat die vroeëre val en die beroerte verband hou, maar dit is duidelik dat die gebeure van al die afgelope ruk beslis sy tol geëis het. “Iets moes ingegee het,” sê hy. Devenish se hand, wat sy tydens die voorval ernstig beseer het, is steeds in gips. Sy maak ook nog van ŉ rolstoel gebruik en ondergaan intensiewe fisioterapie om haar te help om so gou moontlik weer op die been te kom. Sy ma is in dié stadium ook nog ŉ bietjie deurmekaar, sê Charl. “Vóór die val was sy heeltemal mobiel, sy het na haarself omgesien.” Devenish word moontlik later vandag ontslaan.